Siseministeerium Teie 16.10.2025 nr 11-1/57-1

[info@siseministeerium.ee](mailto:info@siseministeerium.ee) Meie 31.10.2025 nr 4/196

**Arvamuse avaldamine välismaalaste seaduse ja teiste**

**seaduste muutmise seaduse (ühtne luba) eelnõu kohta**

Lugupeetud Janek Mägi!

Eesti Kaubandus-Tööstuskoda (edaspidi: Kaubanduskoda) tänab Siseministeeriumit võimaluse eest avaldada arvamust välismaalaste seaduse ja teiste seaduste muutmise seaduse (ühtne luba) eelnõu täiendatud versiooni kohta.

Eelnõu § 1 punktidega 18, 19 ja 21 tõstetakse välismaalaste seaduses sätestatud juriidilise isiku maksimaalseid trahvimäärasid praeguselt 3200, 6400 ja 32 000 eurolt 150 000 euroni. Eelnõu seletuskirjas (lk 37) on trahvimäärade suurendamist põhjendatud üldise elukalliduse tõusuga (trahvimäärasid tõsteti viimati 2010. ja 2018. aastal) ning 15.07.2018 jõustunud karistusseadustiku muudatusega (§ 47 lõige 2), mille kohaselt võib kohus või kohtuväline menetleja juriidilisele isikule väärteo eest kohaldada rahatrahvi 100 000 – 400 000 eurot. Seega ei ole välismaalaste seaduses sätestatud juriidilise isiku trahvimäärad juba ammu enam kooskõlas ka karistusseadustikus sätestatud trahvimääraga.

Kaubanduskoda mõistab vajadust viia välismaalaste seadus kooskõlla karistusseadustikuga. Samas oleme seisukohal, et juriidilise isiku maksimaalsete trahvimäärade tõstmine 4,7-47,8 korda ei ole proportsionaalne. Isegi kui osasid trahvimäärasid suurendati viimati 2010. aastal, siis alates sellest ajast on Statistikaameti andmetel tarbijahinnaindeks suurenenud üksnes 86,5 protsenti. Seega elukalliduse tõusuga saab trahvimäärade tõstmist põhjendada vaid väga väikeses ulatuses.

Meie hinnangul oleksid trahvimäärad mõjusad, proportsionaalsed ja hoiatavad ka siis, kui tõsta maksimaalseid trahvimäärasid karistusseadustikus sätestatud miinimumini ehk 100 000 euroni. Näiteks kui juriidiline isik võimaldab Eestis ilma seadusliku aluseta viibival välismaalasel töötada, siis oleks meie ettepaneku kohaselt maksimaalne trahvimäär eelnõus sätestatud 150 000 euro asemel 100 000 eurot. Leiame, et ka sellisel trahvimääral oleks soovitud hoiatav mõju ning vähendaks motivatsiooni vältida tööandjate poolset välismaalaste seaduses sätestatud nõuete rikkumist.

**Kaubanduskoja ettepanek**:

**Asendada eelnõu § 1 punktides 18, 19 ja 21 arv „150 000“ arvuga „100 000“.**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

[marko.udras@koda.ee](mailto:marko.udras@koda.ee)